Jissoktaw l-investigazzjonijiet dwar l-isplużjoni mar-residenza tal-Ispettur tal-Pulizija Geoffrey Azzopardi fiż-Żurrieq. Minn tagħrif li kiseb tvm.com.mt jirriżulta li fl-aħħar sigħat, fil-laboratorju forensiku kienet għaddejja ħidma bla waqfien biex ikun stabbilit x’tip ta’ materjal kien fiha l-bomba. tvm.com.mt huwa nfurmat li kollox jindika li l-bomba mar-residenza tal-Ispettur Geoffrey Azzopardi fiż-Żurrieq kienet magħmula minn materjal pirotekniku u ma ħaditx permezz ta’ timer, iżda b’batterija li kienet imqabbda magħha u li setgħet ħadet permezz ta’ telefonata minn mobile. Sorsi qrib l-investigaturi qalu liċ-Ċentru tal-Aħbarijiet li kien kruċjali l-fatt li wara l-isplużjoni ż-żona ingħalqet minnufih u b’hekk ix-xena tar-reat ma ġietx disturbata u l-investigaturi setgħu jiġbru kemm jistgħu traċċi li qed jiġu analiżżati mill-espert tal-kimika l-Professur Alfred Vella u mill-Brigadier Jeffrey Curmi, li huwa espert fl-isplussivi. Il-Pulizija qed tinvestiga wkoll il-filmati li setgħu inġibdu minn tliet kameras tas-sigurtà li hemm installati fuq il-garaxx tad-dar tal-Ispettur Azzopardi, mat-tieqa tar-residenza fejn joqgħod il-bużnannu tat-tfal tal-ispettur u oħra li hemm installata fuq il-bejt. Sorsi qrib l-investigaturi kkonfermaw li ftit minuti biss qabel seħħet l-isplużjoni, quddiem id-dar tal-Ispettur fi Vjal Blue Grotto waqaf vann li minnu ħarġet persuna. S’issa iżda l-Pulizija għadha ma għamlet ebda arresti. F’kummenti ma’ tvm.com.mt l-għada tal-isplużjoni, l-bużnannu tat-tfal tal-Ispettur – li jiġi n-nannu tal-mara tal-Ispettur u li joqgħod bieb ma’ bieb fejn ġrat l-isplużjoni irrakkonta l-mumenti ta’ biża li għaddew minnhom fis-sigħat bikrin tat-Tlieta filgħodu. L-għada tal-isplużjoni, fuq il-post reġa’ mar l-Ispettur Azzopardi. Huwa u ħiereġ mid-dar b’xi soft toys tat-tfal u bil-vjolin ta’ bintu, f’kummenti li tagħna stqarr li l-isplużjoni seħħet eżatt taħt it-tieqa tal-kmamar tas-sodda tat-tliet itfal tiegħu li għandhom bejn tliet u seba’ snin. Qal li fl-aħħar sigħat mar id-Depot sabiex flimkien mal-investigaturi bdew jiflu l-każijiet li investiga fiż-żmien li kien stazzjonat id-Dipartiment tal-Investigazzjonijiet Kriminali. L-Ispettur Azzopardi spiċċa minn dan id-Dipartiment seba’ snin ilu.